Tornen els tallers formatius Activa’t d'Aula Gran
01 de març de 2024

Les persones majors de l'Eliana tornaran a gaudir del programa Activa’t d’Aula Gran amb una àmplia varietat de tallers destinats a afavorir el benestar de cos i ment i a fomentar la seua autonomia i creativitat, per tal de contribuir així a augmentar la seua qualitat de vida. Les activitats arrancaran a partir del dilluns 4 de març i duraran fins al pròxim mes de juny. Se celebraran a la Llar dels Jubilats i Pensionistes, al Centre Sociocultural (CSC) i al Centre Municipal de Formació de Persones Adultes (CMFPA).

ActivaMENT, el taller que busca treballar i entrenar la memòria, incorpora un grup nou de 10 a 12 hores al CSC, per a donar cobertura a l'àmplia demanda. Les persones interessades poden realitzar la inscripció al Centre Sociocultural, de 9.30 a 13.30 hores.

De la mateixa forma, continuaran els tallers ActivaCOS per a treballar la força i la flexibilitat; per a fomentar l'art i la creativitat, ActivaART, i per a treballar les tècniques teatrals i d'expressió corporal, ActivaiACCIÓ. Per part seua, ActivaiPUNT, el taller de patronatge, es reprendrà la primera setmana d'abril. Així mateix, l'estimulació cognitiva a través del joc i el treball de les emocions també formaran part de l'oferta de Gent Gran.

El Centre Municipal de Formació de Persones Adultes continuarà oferint classes de lectura compartida, anglés, memòria activa i competències digitals. En aquest cas, les inscripcions han de realitzar-se en el mateix centre de 9 a 14 hores.

Per part seua, el Centre de Salut continuarà amb la iniciativa ‘Passejades saludables’, passejos grupals cada divendres acompanyats amb personal d'infermeria i fisioteràpia.

Totes les activitats són gratuïtes i amb places limitades, i estan dirigides a majors de 65 anys preferentment empadronats en el municipi. Les persones inscrites en últim trimestre del 2023 continuaran en els mateixos tallers.